[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.12.2008

COM(2008) 823 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

Ανατολική Εταιρική Σχέση

{SEC(2008) 2974}

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

Ανατολική Εταιρική Σχέση

1. Ένα μεταβαλλόμενο πλαίσιο

Τα ζωτικά συμφέροντα της Ευρωπαϊκής Ένωσης υπαγορεύουν τη σταθερότητα, τη βελτίωση της διακυβέρνησης και την οικονομική ανάπτυξη στα ανατολικά σύνορά της. Ταυτόχρονα, όλοι οι εταίροι μας στην Ανατολική Ευρώπη και στο Νότιο Καύκασο επιδιώκουν να διευρύνουν τις σχέσεις τους με την ΕΕ. Η πολιτική της Ένωσης απέναντί τους πρέπει να είναι ενεργός και ξεκάθαρη: η ΕΕ θα παρέχει ισχυρό στήριγμα στην προσπάθειά των εν λόγω εταίρων να προσεγγίσουν την ΕΕ καθώς και κάθε αναγκαία συνδρομή για τις μεταρρυθμίσεις που απορρέουν από τις προσπάθειες αυτές, μέσω μιας ειδικής ανατολικής διάστασης στο πλαίσιο της Ευρωπαϊκής Πολιτικής Γειτονίας (ΕΠΓ)[1].

Κατά τα τελευταία 15 έτη σημειώθηκαν σαρωτικές αλλαγές στα ανατολικά σύνορα της ΕΕ. Μετά τη σύναψη συμφωνιών εταιρικής σχέσης και συνεργασίας μεταξύ της Ευρωπαϊκής Ένωσης και των ανατολικών εταίρων της[2], οι διαδοχικές διευρύνσεις είχαν ως συνέπεια μεγαλύτερη γεωγραφική εγγύτητα, ενώ οι μεταρρυθμίσεις που ενισχύθηκαν από την ΕΠΓ έφεραν τις χώρες αυτές πιο κοντά στην ΕΕ από πολιτική και οικονομική άποψη. Η ΕΕ έχει όλο και μεγαλύτερη ευθύνη να βοηθήσει τους εταίρους να αντιμετωπίσουν τις πολιτικές και οικονομικές προκλήσεις που αντιμετωπίζουν και να ανταποκριθεί στις προσδοκίες τους για στενότερους δεσμούς. Έφτασε λοιπόν το πλήρωμα του χρόνου για μια σημαντική αλλαγή στις σχέσεις με τους εν λόγω εταίρους, με την επιφύλαξη των προσδοκιών των διαφόρων χωρών όσον αφορά τη μελλοντική τους σχέση με την ΕΕ.

Το Ευρωπαϊκό Συμβούλιο της 19ης/20ής Ιουνίου 2008 κάλεσε την Επιτροπή να ετοιμάσει πρόταση για «Ανατολική Εταιρική Σχέση» (ΑΕΣ), δίνοντας έμφαση στην ανάγκη μιας διαφοροποιημένης προσέγγισης που λαμβάνει υπόψη το χαρακτήρα της ΕΠΓ ως ενιαίου και συνεκτικού πλαισίου πολιτικής. Κατά το έκτακτο Ευρωπαϊκό Συμβούλιο της 1ης Σεπτεμβρίου 2008 ζητήθηκε η επιτάχυνση των εν λόγω εργασιών λόγω της ανάγκης για μια πιο απτή απόδειξη της δέσμευσης της ΕΕ μετά τη σύγκρουση στη Γεωργία και τις ευρύτερες επιπτώσεις της.

2. Μια πιο φιλόδοξη εταιρική σχέση

Η παρούσα ανακοίνωση περιλαμβάνει προτάσεις για μια Ανατολική Εταιρική Σχέση. Η ΑΕΣ πρέπει να είναι φορέας ενός διαρκούς πολιτικού μηνύματος αλληλεγγύης της ΕΕ και παράλληλα να παρέχει πρόσθετη, έμπρακτη υποστήριξη στις μεταρρυθμίσεις τους όσον αφορά τη δημοκρατία και την οικονομία της αγοράς καθώς και την εδραίωση της κρατικής και της εδαφικής τους ακεραιότητας. Η στρατηγική αυτή προάγει τη σταθερότητα, την ασφάλεια και την ευημερία της ΕΕ, των εταίρων και, πράγματι, ολόκληρης της ηπείρου. Η Ανατολική Εταιρική Σχέση θα εξελιχθεί παράλληλα με τη στρατηγική εταιρική σχέση της ΕΕ με τη Ρωσία.

Η ΕΠΓ έχει ήδη επιτύχει την ανάπτυξη στενότερων σχέσεων μεταξύ της ΕΕ και των γειτόνων της. Η ΑΕΣ αναμένεται να προχωρήσει περαιτέρω. Η κατευθυντήρια αρχή της πρέπει να είναι η παροχή της μεγαλύτερης δυνατής στήριξης, λαμβάνοντας υπόψη τις πολιτικές και οικονομικές πραγματικότητες και την ισχύουσα κατάσταση όσον αφορά τις μεταρρυθμίσεις στον ενδιαφερόμενο εταίρο, αποφέροντας εμφανή οφέλη στους πολίτες της κάθε χώρας. Σημαντική πτυχή της ΑΕΣ θα είναι η δέσμευση της ΕΕ για πιο εντατική υποστήριξη των μεταρρυθμιστικών προσπαθειών του κάθε εταίρου.

Είναι σημαντικό η εταιρική αυτή σχέση να υλοποιηθεί με πλήρη πολιτική δέσμευση εκ μέρους των κρατών μελών της ΕΕ. Σημαντικό ρόλο θα διαδραματίσουν επίσης οι εντατικές κοινοβουλευτικές επαφές και ανταλλαγές.

Η ΑΕΣ θα βασίζεται στην αμοιβαία προσήλωση στο κράτος δικαίου, στη χρηστή διακυβέρνηση, στο σεβασμό των ανθρωπίνων δικαιωμάτων, στο σεβασμό και την προστασία των μειονοτήτων και στις αρχές της οικονομίας της αγοράς και της αειφόρου ανάπτυξης. Το επίπεδο των φιλοδοξιών στις σχέσεις της ΕΕ με τους ανατολικούς της γείτονες θα εξαρτηθεί από τον βαθμό στον οποίο οι εν λόγω αξίες αντικατοπτρίζονται στις εθνικές πρακτικές και στην εφαρμογή των πολιτικών.

Η κοινή ευθύνη είναι ουσιαστικής σημασίας και αμφότερες οι πλευρές της ΑΕΣ έχουν τις αρμοδιότητές τους. Μόνο εάν υπάρχει ισχυρή πολιτική θέληση και στις δύο πλευρές θα επιτύχει η ΑΕΣ το στόχο της πολιτικής σύνδεσης και της οικονομικής ολοκλήρωσης.

Οι εργασίες για την επίτευξη των στόχων αυτών πρέπει να προχωρήσουν με βάση μια διμερή και μια πολυμερή πτυχή:

- Η διμερής πτυχή θα έχει ως στόχο την ανάπτυξη στενότερης σχέσης μεταξύ της ΕΕ και της κάθε χώρας εταίρου ώστε να ενισχυθεί η σταθερότητα και η ευημερία τους για το κοινό μας συμφέρον. Θα περιλαμβάνει: την αναβάθμιση των συμβασιακών σχέσεων με στόχο τη σύναψη συμφωνιών σύνδεσης, την προοπτική διαπραγματεύσεων για τη δημιουργία σφαιρικής και σε βάθος ζώνης ελευθέρων συναλλαγών με την κάθε χώρα και μεγαλύτερη στήριξη στην εκπλήρωση των σχετικών απαιτήσεων ούτως ώστε να δημιουργηθεί δίκτυο ζωνών ελευθέρων συναλλαγών το οποίο θα μπορεί να εξελιχθεί μακροπρόθεσμα σε μια Οικονομική Κοινότητα Γειτονίας, την προοδευτική ελευθέρωση του καθεστώτος των θεωρήσεων σε ένα ασφαλές περιβάλλον, τη στενότερη συνεργασία για την ενίσχυση της ενεργειακής ασφάλειας των εταίρων και της ΕΕ, καθώς και τη στήριξη των οικονομικών και κοινωνικών πολιτικών με στόχο τη μείωση των ανισοτήτων εντός της κάθε χώρας εταίρου και μεταξύ των εν λόγω χωρών. Θα χρειαστεί ένα νέο συνολικό πρόγραμμα δημιουργίας θεσμών για να βελτιωθεί η ικανότητα του κάθε εταίρου να υλοποιεί τις απαιτούμενες μεταρρυθμίσεις.

– Η πολυμερής πτυχή θα εξασφαλίσει ένα νέο πλαίσιο εντός του οποίου θα μπορούν να αντιμετωπιστούν κοινές προκλήσεις. Στη συνέχεια προτείνονται τέσσερις πλατφόρμες πολιτικής που αφορούν τη δημοκρατία, τη χρηστή διακυβέρνηση και σταθερότητα, την οικονομική ολοκλήρωση και τη σύγκλιση με τις πολιτικές της ΕΕ καθώς και την ενεργειακή ασφάλεια και τις επαφές μεταξύ των λαών. Η πολυμερής πτυχή θα προωθηθεί επίσης με μια σειρά από εμβληματικές πρωτοβουλίες στήριξης των στόχων της ΑΕΣ οι οποίες θα χρηματοδοτηθούν από ενισχύσεις διαφόρων δωρητών, από διεθνείς χρηματοδοτικούς οργανισμούς και από τον ιδιωτικό τομέα.

3. Ενισχυμένη διμερής δέσμευση

Οι εταίροι δεν έχουν τους ίδιους στόχους όσον αφορά τη σχέση τους με την ΕΕ αλλά η επιθυμία τους για εμβάθυνση των σχέσεων είναι κοινή. Η ΕΕ πρέπει να είναι ανοικτή στην προσδοκία αυτή και να παρέχει υψηλό επίπεδο πολιτικής ένωσης και προοδευτική σύσφιξη των δεσμών σε βασικούς τομείς.

Με βάση προηγούμενες προτάσεις της Επιτροπής για την ενίσχυση της ΕΠΓ, η ΑΕΣ θα προωθήσει τη συνεργασία με τους έξι εταίρους, λαμβάνοντας πάντα υπόψη την ιδιαίτερη κατάσταση και τις φιλοδοξίες του κάθε εταίρου. Το επίπεδο της συμμετοχής της Λευκορωσίας στην ΑΕΣ θα εξαρτηθεί από τη γενική εξέλιξη των σχέσεων ΕΕ-Λευκορωσίας.

3.1. Νέες συμβασιακές σχέσεις

Οι συμφωνίες σύνδεσης συνιστούν ενδεχόμενη απάντηση στις προσδοκίες των εταίρων για στενότερη σχέση. Το συμβασιακό αυτό πλαίσιο για μια στενότερη δέσμευση που αντικαθιστά τις τρέχουσες συμφωνίες εταιρικής σχέσης και συνεργασίας θα αποτελέσει αντικείμενο διαπραγμάτευσης με τους εταίρους που επιθυμούν και είναι σε θέση να αναλάβουν τις απορρέουσες σημαντικές δεσμεύσεις έναντι της ΕΕ. Οι νέες αυτές συμφωνίες θα δημιουργήσουν ισχυρό πολιτικό δεσμό και θα προωθήσουν την περαιτέρω σύγκλιση αναπτύσσοντας στενότερη σύνδεση με τη νομοθεσία και τα πρότυπα της ΕΕ. Αναμένεται επίσης να προωθήσουν τη συνεργασία στους τομείς της Κοινής Εξωτερικής Πολιτικής και Πολιτικής Ασφάλειας καθώς και της Ευρωπαϊκής Πολιτικής Ασφάλειας και Άμυνας.

Το περιεχόμενο των συμφωνιών θα ποικίλλει και θα διαφοροποιείται ανάλογα με τους στόχους και τις δυνατότητες των εταίρων. Η εφαρμογή των συμφωνιών σύνδεσης θα διευκολυνθεί με τα έγγραφα που θα διαδεχθούν τα σχέδια δράσης ΕΠΓ τα οποία θα περιλαμβάνουν κατά περίπτωση κατάλληλα ορόσημα και κριτήρια αξιολόγησης και θα αποτελέσουν τη βάση των εθνικών μεταρρυθμιστικών προγραμμάτων.

Προϋπόθεση για την έναρξη των διαπραγματεύσεων και την εμβάθυνση των σχέσεων θα είναι η επίτευξη ενός επαρκούς επιπέδου προόδου στους τομείς της δημοκρατίας, του κράτους δικαίου και των ανθρώπινων δικαιωμάτων, και ιδίως η συμμόρφωση του εκλογικού νομοθετικού πλαισίου και των σχετικών πρακτικών με τα διεθνή πρότυπα και η πλήρης συνεργασία των χωρών με το Συμβούλιο της Ευρώπης, τον ΟΑΣΕ/Γραφείο Δημοκρατικών Θεσμών και Ανθρωπίνων Δικαιωμάτων και τις υπηρεσίες του ΟΗΕ για τα ανθρώπινα δικαιώματα.

Για να βοηθηθούν οι εταίροι να εκπληρώσουν τους εν λόγω όρους και να τηρήσουν τις δεσμεύσεις που απορρέουν από τις συμφωνίες σύνδεσης, θα καταρτιστεί με τον καθένα από αυτούς ένα συνολικό πρόγραμμα δημιουργίας θεσμών για τη βελτίωση της διοικητικής ικανότητας σε όλους τους σχετικούς τομείς συνεργασίας και το πρόγραμμα αυτό θα χρηματοδοτηθεί από τον Ευρωπαϊκό Μηχανισμό Γειτονίας και Εταιρικής Σχέσης (ENPI)[3]

3.2. Σταδιακή ολοκλήρωση στην οικονομία της ΕΕ

Οι ανοικτές αγορές και η οικονομική ολοκλήρωση έχουν ουσιαστική σημασία για την ανάπτυξη των εταίρων και για την εμπιστοσύνη τους σε μια διευρυνόμενη εταιρική σχέση με την ΕΕ. Οι συμφωνίες σύνδεσης θα προβλέπουν συνεπώς για την αμοιβαία πρόσβαση στις αγορές, δημιουργώντας με τον τρόπο αυτό νέες ευκαιρίες στις δύο πλευρές και συμβάλλοντας στην πολιτική σταθεροποίηση.

Οι συμφωνίες σύνδεσης θα περιλαμβάνουν το στόχο της ίδρυσης σφαιρικών και σε βάθος ζωνών ελευθέρων συναλλαγών με κάθε μία από τις χώρες εταίρους[4]. Οι εν λόγω σφαιρικές και σε βάθος ζώνες ελευθέρων συναλλαγών θα δημιουργηθούν μόνο αφού οι εν λόγω χώρες προσχωρήσουν στον ΠΟΕ[5]. Οι ζώνες αυτές θα καλύπτουν σε μεγάλο βαθμό όλες τις εμπορικές συναλλαγές, περιλαμβανομένης της ενέργειας και στόχος τους είναι το υψηλότερο δυνατό επίπεδο ελευθέρωσης[6] (λαμβάνοντας υπόψη τον ασύμμετρο ρυθμό εφαρμογής της ελευθέρωσης που χαρακτηρίζει τις οικονομίες των εταίρων). Θα περιλαμβάνουν νομικά δεσμευτικές υποχρεώσεις όσον αφορά την κανονιστική προσέγγιση σε σχετικούς με το εμπόριο τομείς και θα συμβάλουν ως εκ τούτου στον εκσυγχρονισμό των οικονομιών των χωρών εταίρων και στην εδραίωση των αναγκαίων οικονομικών μεταρρυθμίσεων.Θα δημιουργήσουν πραγματικές προοπτικές, που θα υλοποιηθούν μακροπρόθεσμα, για τη βελτίωση της διακίνησης των αγαθών (στο πλαίσιο αυτό εντάσσονται συμφωνίες για τη διαπίστωση της συμμόρφωσης και την αποδοχή των βιομηχανικών προϊόντων καθώς και για την αναγνώριση της ισοδυναμίας που έχει επιτευχθεί από τους εταίρους όσον αφορά τα υγειονομικά και φυτοϋγειονομικά πρότυπα για τα γεωργικά προϊόντα και τα είδη διατροφής), των κεφαλαίων και των υπηρεσιών (μεταξύ άλλων μέσω διατάξεων για την αμοιβαία αναγνώριση των νομικών και θεσμικών πλαισίων σε ορισμένους τομείς, καλύτερων όρων για την ίδρυση εταιρειών και παροχής περισσοτέρων ευκαιριών στα άτομα να παραμένουν προσωρινά στο έδαφος των εταίρων για επιχειρηματικούς σκοπούς).

Ορισμένοι εταίροι ενδέχεται να μην είναι έτοιμοι να διαπραγματευθούν και να αναλάβουν τις δεσμεύσεις που απορρέουν από έναν τέτοιο στόχο κατά τη στιγμή της σύναψης της συμφωνίας σύνδεσης. Ωστόσο, ο στόχος της ίδρυσης μιας σφαιρικής και σε βάθος ζώνης ελευθέρων συναλλαγών θα αποτελεί αναπόσπαστο μέρος των συμφωνιών σύνδεσης και θα αναλαμβάνεται δέσμευση έναρξης διαπραγματεύσεων για σφαιρική και σε βάθος ζώνη ελευθέρων συναλλαγών συμβατή με τον ΠΟΕ μόλις η χώρα εταίρος σημειώσει επαρκή πρόοδο στις προετοιμασίες της για διαπραγμάτευση, εφαρμογή και διατήρηση των επιπτώσεων μιας ευρείας ελευθέρωσης. Οι εκθέσεις προόδου για την ΕΠΓ και οι ειδικές μελέτες σκοπιμότητας που καταρτίζει η Επιτροπή θα συμβάλουν στην αξιολόγηση αυτή. Το συνολικό πρόγραμμα δημιουργίας θεσμών θα συνδράμει τους εταίρους στην προετοιμασία τους για τη διαπραγμάτευση και την εφαρμογή των δεσμεύσεων που συνδέονται με τις εν λόγω ζώνες ελευθέρων συναλλαγών.

Ένας πιο μακροπρόθεσμος στόχος θα ήταν η σύσταση δικτύου διμερών συμφωνιών μεταξύ των εταίρων, που θα μπορούσε να οδηγήσει στην ίδρυση οικονομικής κοινότητας σε επίπεδο πολιτικής γειτονίας. Τούτο εξετάζεται περαιτέρω στο σημείο 4.

Παράλληλα, πρέπει να συνεχιστούν τα τομεακά μέτρα για να διευκολυνθεί η πρόσβαση των εταίρων στις αγορές. Στο γεωργικό τομέα, θα γίνει διαπραγμάτευση συμφωνιών για τις γεωγραφικές ενδείξεις με τους εταίρους[7], και θα μπορούσε κατά περίπτωση να προβλεφθεί διάλογος για τη γεωργία προκειμένου να βελτιωθεί η αμοιβαία κατανόηση των γεωργικών πολιτικών που ασκούν η Ευρωπαϊκή Ένωση και οι εταίροι και να σημειωθούν βήματα προς την εναρμόνιση. Η προστασία της πνευματικής ιδιοκτησίας θα μπορούσε να ενισχυθεί με έναν διευρυμένο διάλογο και με τη σύναψη συμφωνιών κύρωσης μεταξύ των εταίρων και του Ευρωπαϊκού Γραφείου Διπλωμάτων Ευρεσιτεχνίας. Για την ανάπτυξη των οικονομικών δραστηριοτήτων στο κατάλληλο κανονιστικό πλαίσιο θα προωθηθεί η χρηστή διακυβέρνηση στο φορολογικό τομέα.

3.3. Κινητικότητα και ασφάλεια

Οι εταίροι τονίζουν ιδιαίτερα το γεγονός ότι η κινητικότητα συνιστά καθοριστικό κριτήριο όσον αφορά τη δέσμευσή τους έναντι της Ευρωπαϊκής Ένωσης και η προώθηση της κινητικότητας σε ένα ασφαλές περιβάλλον πρέπει να αποτελεί προτεραιότητα[8] για την ΑΕΣ. Η ΕΕ πρέπει να προωθήσει την κινητικότητα των πολιτών των χωρών εταίρων που δεσμεύονται για την τήρηση των όρων της καλής διαχείρισης και την ασφάλειας της κινητικότητας.

Η ΕΕ πρέπει να προσφέρει στους εταίρους σύμφωνα «κινητικότητας και ασφάλειας» που θα περιλαμβάνουν τόσο την πτυχή της κινητικότητας όσο και τους όρους που απαιτούνται για ένα ασφαλές περιβάλλον. Στους βασικούς τομείς πολιτικής που θα καλύπτονται από τα εν λόγω σύμφωνα μπορούν να περιληφθούν η καταπολέμηση της παράνομης μετανάστευσης, η αναβάθμιση των συστημάτων παροχής ασύλου σύμφωνα με τα πρότυπα της ΕΕ, η θέσπιση ολοκληρωμένων δομών συνοριακής διαχείρισης σύμφωνα με το κεκτημένο της ΕΕ και η ενίσχυση των ικανοτήτων της αστυνομίας και της δικαστικής εξουσίας ιδίως όσον αφορά την καταπολέμηση της διαφθοράς και του οργανωμένου εγκλήματος. Τα σύμφωνα αναμένεται να βελτιώσουν την κινητικότητα των πολιτών, συμβάλλοντας παράλληλα στη σταθερότητα και στην ασφάλεια των εταίρων, καθώς και στην ασφάλεια των συνόρων της ΕΕ. Τα εν λόγω σύμφωνα θα σχεδιαστούν σε συνάρτηση με τις ιδιαιτερότητες της κάθε χώρας.

Η πτυχή των συμφώνων που αφορά την κινητικότητα θα αντικατοπτρίζει την πρόσφατη ανακοίνωση της Επιτροπής για την ενίσχυση της παγκόσμιας προσέγγισης της μετανάστευσης και το ευρωπαϊκό σύμφωνο για τη μετανάστευση και το άσυλο που εγκρίθηκε από το Ευρωπαϊκό Συμβούλιο τον Οκτώβριο του 2008. Το κύριο εργαλείο θα είναι η εταιρική σχέση κινητικότητας, όπως προσδιορίστηκε στο πλαίσιο της παγκόσμιας προσέγγισης της μετανάστευσης και εφαρμόζεται επί του παρόντος δοκιμαστικά σε ορισμένες χώρες, περιλαμβανομένης της Δημοκρατίας της Μολδαβίας (εφεξής αναφέρεται ως "Μολδαβία"). Με την ευρύτερη αυτή έννοια θα συνδεθούν στενά οι εξελίξεις στον τομέα της πολιτικής για τις θεωρήσεις.

Όσον αφορά την πολιτική για τις θεωρήσεις , θα ακολουθηθεί μια σταδιακή προσέγγιση η οποία θα οδηγήσει στην ελευθέρωση του καθεστώτος των θεωρήσεων εισόδου υπό συγκεκριμένους όρους και με συνοδευτικά μέτρα, περιλαμβανομένης της οικονομικής ενίσχυσης των εταίρων μας.

Εκτός από τις προτάσεις που υποβλήθηκαν προηγούμενα, η ΕΕ θα έπρεπε στο πλαίσιο των συμφώνων:

- Ως πρώτο βήμα, να ξεκινήσει συνομιλίες για τη διευκόλυνση των εκδόσεων θεωρήσεως εισόδου με τους εταίρους που δεν έχουν συνάψει τέτοιες συμφωνίες. Οι συμφωνίες για τη διευκόλυνση της έκδοσης των θεωρήσεων εισόδου θα συνοδεύονται από συμφωνίες επανεισδοχής και, όπου χρειάζεται, από την παροχή τεχνικής βοήθειας από τους προϋπολογισμούς για παροχή βοήθειας ούτως ώστε να βοηθηθούν οι εταίροι να εκπληρώσουν τις υποχρεώσεις που απορρέουν από τις εν λόγω συμφωνίες.

- Ως δεύτερο βήμα, να επανεξετάσει τις εν λόγω συμφωνίες προκειμένου να εισαγάγει πρόσθετες διευκολύνσεις, π.χ. την απαλλαγή όλων των πολιτών από τα τέλη εισόδου[9].

- Να επεξεργαστεί συντονισμένο σχέδιο για τη βελτίωση της προξενικής κάλυψης των κρατών μελών στην περιφέρεια αυτήν ενθαρρύνοντας τα κράτη μέλη να προσφεύγουν συχνότερα στην εκπροσώπηση και παρέχοντας χρηματοδοτική ενίσχυση για την ίδρυση κοινών κέντρων υποβολής αιτήσεων θεώρησης, με βάση την επιτυχημένη εμπειρία που αποκτήθηκε στο Τσισινάου.

- Μόλις εφαρμοστούν στην πράξη οι συμφωνίες για τη διευκόλυνση έκδοσης θεωρήσεων και για την επανεισδοχή, να ξεκινήσει ο διάλογος για τα ταξίδια χωρίς θεώρηση με όλους τους συνεργαζόμενους εταίρους[10]. Ο διάλογος αυτός θα επιτρέψει την κατάρτιση χαρτών πορείας που οδηγούν στην απαλλαγή από την υποχρέωση θεώρησης και θα εστιάζονται σε τέσσερις κύριους τομείς: ασφάλεια των εγγράφων, καταπολέμηση της παράνομης μετανάστευσης περιλαμβανομένης της επανεισδοχής, θέματα δημόσιας τάξεως και θέματα εξωτερικών σχέσεων περιλαμβανομένων των ανθρωπίνων δικαιωμάτων των μεταναστών και άλλων ευάλωτων ομάδων πληθυσμού.

- Όσον αφορά την κινητικότητα του εργατικού δυναμικού και των ενδεχόμενων μέτρων αντιστοίχισης της προσφοράς και της ζήτησης[11] η Επιτροπή θα ξεκινήσει μελέτη για να προσδιορίσει ποσοτικά τις δαπάνες και τα οφέλη για την ΕΕ και για τους εταίρους. Ανάλογα με τα αποτελέσματα της μελέτης, η ΕΕ θα επιδιώξει ένα στοχοθετημένο άνοιγμα της αγοράς εργασίας της ΕΕ στους πολίτες των εταίρων και θα λάβει μέτρα για τη διευκόλυνση της κυκλικής μετανάστευσης στο πλαίσιο των εταιρικών σχέσεων κινητικότητας.

- Για να διασφαλίσει την άσκηση της κινητικότητας σε ένα σίγουρο περιβάλλον , η ΕΕ οφείλει επίσης να βοηθήσει τους εταίρους της να εφαρμόσουν τις πολιτικές και νομοθετικές δεσμεύσεις που έχουν ήδη αναλάβει στο πλαίσιο της ΕΠΓ στους τομείς της δικαιοσύνης και της επιβολής του νόμου. Τούτο θα μπορούσε να επιτευχθεί με την ενίσχυση της τεχνικής συνεργασίας και της χρηματοδοτικής συνδρομής, και την αισθητή αναβάθμιση του ρόλου των σχεδίων αδελφοποίησης και του TAIEX.

Στο πλαίσιο των συμφώνων η ΕΕ πρέπει ειδικότερα:

- να βοηθήσει τους εταίρους να θεσπίσουν διαδικασίες υψηλών προδιαγραφών διαχείρισης των συνόρων στα εξωτερικά σύνορα,

- να τους συνδράμει στη σύσταση αποτελεσματικού καθεστώς προστασίας δεδομένων το οποίο θα τους επιτρέψει να μοιράζονται επιχειρησιακές πληροφορίες με την Europol και την Eurojust στο πλαίσιο διμερών συμφωνιών,

- να παραχωρήσει στους εταίρους, όπου αυτό είναι δυνατό, ειδικό καθεστώς εντός των σχετικών οργάνων και οργανισμών της ΕΕ ,

- να τους στηρίξει στην υιοθέτηση και στην αποτελεσματική εφαρμογή εθνικών στρατηγικών που συμβαδίζουν με τα πρότυπα της ΕΕ στους τομείς της καταπολέμησης του οργανωμένου εγκλήματος, της εμπορίας και της διαφθοράς σε υψηλό επίπεδο καθώς και της πρόληψης της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, προβλήματα που πρέπει να αντιμετωπιστούν αποτελεσματικά από τα πρώτα ήδη στάδια.

3.4. Ενεργειακή ασφάλεια

Η ΑΕΣ θα έχει ως στόχο την ενίσχυση της ενεργειακής ασφάλειας της ΕΕ και των εταίρων της όσον αφορά τον ενεργειακό εφοδιασμό και τη διαμετακόμιση σε μακροπρόθεσμη βάση[12]. Εκτός από τις πολυμερείς πρωτοβουλίες (βλέπε σημείο 4.3.), η Επιτροπή, λαμβάνοντας υπόψη τη δεύτερη επισκόπηση της ενεργειακής στρατηγικής[13], προτείνει μια σειρά από διμερή μέτρα.

- Ενσωμάτωση διατάξεων για την «ενεργειακή αλληλεξάρτηση» στις συμφωνίες σύνδεσης διασφαλίζοντας μεταξύ άλλων τη συνοχή με τις πολιτικές της ΕΕ στους τομείς του εμπορίου, του ανταγωνισμού και της ενέργειας, μετά από διαπραγμάτευση με τους εταίρους και λαμβάνοντας κατά περίπτωση υπόψη τα ισχύοντα μνημόνια συμφωνίας[14].

- Ταχεία ολοκλήρωση των διαπραγματεύσεων για την ένταξη της Ουκρανίας και της Μολδαβίας στην κοινότητα ενέργειας. Σε εύθετο χρόνο θα μπορούσε να εξεταστεί η επέκταση του καθεστώτος του παρατηρητή σε άλλους εταίρους.

- Κατά περίπτωση, σύναψη μνημονίων συμφωνίας για ενεργειακά θέματα με τη Μολδαβία, τη Γεωργία και την Αρμενία . Τα μνημόνια αυτά, που αποτελούν συμπληρωματικά ευέλικτα μέσα, θα περιλαμβάνουν μέτρα στήριξης και παρακολούθησης της ασφάλειας του ενεργειακού εφοδιασμού και διαμετακόμισης, ιδίως για τις βασικές ενεργειακές υποδομές. Στην περίπτωση της Αρμενίας, το μνημόνιο συμφωνίας θα αναφέρεται επίσης στο κλείσιμο του Σταθμού Πυρηνικής Ενέργειας του Medzamor.

- Αυξημένη ενίσχυση για την πλήρη ολοκλήρωση της αγοράς ενέργειας της Ουκρανίας με εκείνη της ΕΕ, αναγνωρίζοντας τη σημασία της ικανοποιητικής αξιολόγησης του επιπέδου πυρηνικής ασφάλειας σε όλους τους υπό λειτουργία σταθμούς πυρηνικής ενέργειας της Ουκρανίας. Η αποκατάσταση του δικτύου διαμετακόμισης αερίου και πετρελαίου της Ουκρανίας συνιστά προτεραιότητα και για την υλοποίησή της πρέπει να βελτιωθεί η εποπτεία της ροής αερίου και πετρελαίου στην Ουκρανία. Το 2009 θα πραγματοποιηθεί διάσκεψη των χορηγών και των επενδυτών με σκοπό την παροχή βοήθειας στην Ουκρανία για την αποκατάσταση και την ανάπτυξη του δικτύου διαμετακόμισης αερίου.

- Ενισχυμένη πολιτική δέσμευση με το Αζερμπαϊτζάν το οποίο αποτελεί τον μόνο εταίρο της ΑΕΣ που εξάγει υδρογονάνθρακες στην ΕΕ, με βάση την προοδευτική σύγκλιση της χώρας αυτής με την αγορά ενέργειας της ΕΕ και την ολοκλήρωση των υποδομών του.

- Οριστικοποίηση της δήλωσης της Ευρωπαϊκής Επιτροπής και της Λευκορωσίας για την ενέργεια η οποία θα αποτελέσει τη βάση για περαιτέρω ανάπτυξη της ενεργειακής συνεργασίας. Η συνεργασία αυτή θα καλύπτει μεταξύ άλλων τη διαμετακόμιση υδρογονανθράκων και τις μεταρρυθμίσεις στον τομέα της ενέργειας.

- Ενθάρρυνση όλων των εταίρων να συμμετάσχουν στο πρόγραμμα «Ευφυής ενέργεια-Ευρώπη».

3.5. Στήριξη της οικονομικής και κοινωνικής ανάπτυξης

Ορισμένοι εταίροι αντιμετωπίζουν διαρθρωτικά προβλήματα λόγω των έντονων οικονομικών και κοινωνικών ανισοτήτων μεταξύ των περιφερειών τους και των ομάδων πληθυσμού οι οποίες συχνά διχάζονται λόγω ιστορικών, πολιτιστικών, εθνικών και θρησκευτικών διαφορών. Υπάρχει επίσης κοινή επιδίωξη όλων για οικονομική σύγκλιση με την ΕΕ. Για την αντιμετώπιση των εν λόγω προκλήσεων, οι χώρες εταίροι της ΑΕΣ πρέπει να είναι σε θέση να αξιοποιήσουν την εμπειρία και τους μηχανισμούς των πολιτικών της ΕΕ. Η Επιτροπή προτείνει:

- Μνημόνια συμφωνίας με τους εταίρους για την περιφερειακή πολιτική τα οποία θα χρησιμεύσουν ως βάση για το διάλογο. Η εμπειρογνωμοσύνη της ΕΕ και τα δίκτυα μπορούν να συμβάλουν στην ανάπτυξη διοικητικής ικανότητας σε εθνικό και τοπικό επίπεδο και στη στήριξη των εθνικών αναπτυξιακών προγραμμάτων.

- Με την παροχή πρόσθετης χρηματοδότησης (βλέπε σημείο 5), ανάπτυξη συνεργασίας με εταίρους σε πειραματικά περιφερειακά αναπτυξιακά προγράμματα για την αντιμετώπιση τοπικών αναγκών στους τομείς των υποδομών, των ανθρώπινων πόρων και των μικρομεσαίων επιχειρήσεων (ΜΜΕ), με βάση την πολιτική συνοχής της ΕΕ.

- Άμεση συνεργασία μεταξύ των περιφερειών της ΕΕ και των χωρών εταίρων, περιλαμβανομένης της συμμετοχής των αντιστοίχων εταίρων σε διακρατικά προγράμματα στη Νοτιοανατολική, Κεντρική και Βόρεια Ευρώπη.

- Επέκταση της εφαρμοζόμενης επί του παρόντος στα εξωτερικά σύνορα της ΕΕ διασυνοριακής συνεργασίας η οποία χρηματοδοτείται από το ENPI, στα σύνορα μεταξύ των εταίρων.

4. Ένα νέο πλαίσιο για την πολυμερή συνεργασία

Η ΑΕΣ θα προσθέσει ένα νέο πολυμερές πλαίσιο στις σχέσεις της ΕΕ με τους εταίρους της. Το πλαίσιο αυτό θα παράσχει στήριξη στην πρόοδο των διμερών σχέσεων των εταίρων με την ΕΕ οι οποίες θα συνεχίσουν να διέπονται από την αρχή της διαφοροποίησης και θα αναπτυχθούν σύμφωνα με τις φιλοδοξίες και τις ικανότητες της κάθε χώρας. Θα αποτελέσει εξάλλου ένα φόρουμ για την ανταλλαγή πληροφοριών και εμπειριών σχετικά με την πρόοδο που σημειώνουν οι εταίροι στους τομείς της μετάβασης, της μεταρρύθμισης και του εκσυγχρονισμού[15] και θα παράσχει στην ΕΕ ένα επιπλέον συνοδευτικό όργανο για τις εν λόγω διαδικασίες. Θα διευκολύνει εξάλλου την ανάπτυξη κοινών θέσεων και κοινών δραστηριοτήτων. Το πολυμερές πλαίσιο θα ενισχύσει τους δεσμούς μεταξύ των ίδιων των εταίρων και θα αποτελέσει ένα φυσικό φόρουμ για τη συζήτηση της περαιτέρω εξέλιξης της ΑΕΣ.

Η νομοθετική και η κανονιστική σύγκλιση είναι καθοριστικής σημασίας ώστε να προσεγγίσουν περαιτέρω οι εταίροι την ΕΕ. Το προτεινόμενο πολυμερές πλαίσιο θα χρησιμοποιηθεί ως βάση για τη συστηματική οργάνωση ειδικών συνεδριάσεων με συμμετοχή των αντίστοιχων υπηρεσιών της Ευρωπαϊκής Επιτροπής και, όπου κριθεί σκόπιμο, εμπειρογνωμόνων των κρατών μελών, κατά τις οποίες θα γίνει παρουσίαση και εξήγηση της νομοθεσίας και των προτύπων της ΕΕ καθώς και σύγκρισή τους με τις εθνικές πολιτικές και νομοθεσίες. Με τον τρόπο αυτό η ΑΕΣ θα ξεκινήσει μια διαρθρωμένη διαδικασία προσέγγισης η οποία θα υποστηριχθεί από το συνολικό πρόγραμμα ενίσχυσης των θεσμών[16].

Η ΕΑΣ συμπληρώνει σε σημαντικό βαθμό τη συνέργεια του Ευξείνου Πόντου και άλλες περιφερειακές και διεθνείς πρωτοβουλίες. Το θέμα αυτό εξετάζεται στο έγγραφο εργασίας των υπηρεσιών της Επιτροπής που συνοδεύει την παρούσα ανακοίνωση.

4.1. Λειτουργική διάρθρωση

Η Επιτροπή προτείνει να οργανωθεί το πολυμερές πλαίσιο της ΑΕΣ σε τέσσερα επίπεδα:

- Διοργάνωση κάθε δύο έτη συνεδριάσεων των αρχηγών κρατών ή κυβερνήσεων της ΑΕΣ.

- Η ΑΕΣ να προωθηθεί επίσης με ετήσιες εαρινές συναντήσεις των υπουργών εξωτερικών της ΕΕ και των ανατολικών εταίρων, με συμμετοχή κατά περίπτωση της Λευκορωσίας, στο πλαίσιο Συμβουλίου Γενικών Υποθέσεων και Εξωτερικών Σχέσεων. Οι υπουργοί εξωτερικών θα εξετάζουν την πρόοδο που έχει σημειωθεί και θα χαράσσουν τις κατευθυντήριες γραμμές όσον αφορά τις πολιτικές. Οι εργασίες σε επιμέρους τομείς μπορούν να προωθηθούν με τομεακές υπουργικές διασκέψεις.

- Στο τρίτο επίπεδο, θα καταρτιστούν τέσσερις θεματικές πλατφόρμες, σύμφωνα με τους κύριους τομείς συνεργασίας (βλέπε σημείο 4.2). Κάθε πλατφόρμα θα εκδώσει σειρά από ρεαλιστικούς κύριους στόχους που θα ενημερώνονται περιοδικά – με αντίστοιχο πρόγραμμα εργασίας – και θα αξιολογείται η επιτευχθείσα πρόοδος. Οι συνεδριάσεις θα πραγματοποιούνται τουλάχιστον δύο φορές το χρόνο σε επίπεδο ανωτέρων υπαλλήλων επιφορτισμένων με μεταρρυθμιστικό έργο στους αντίστοιχους τομείς πολιτικής. Τα κράτη μέλη που διαθέτουν εμπειρία στον τομέα της μετάβασης δύνανται να έχουν ιδιαίτερη συμβολή στην εν λόγω διαδικασία. Έκθεση σχετικά με το έργο που υλοποιείται στις πλατφόρμες θα υποβάλλεται στις ετήσιες συνεδριάσεις των υπουργών εξωτερικών. Η Επιτροπή θα προετοιμάζει την ημερήσια διάταξη των συνεδριάσεων σε στενή συνεργασία με την Προεδρία της ΕΕ και τους εταίρους και θα προεδρεύει των συνεδριάσεων. Το έργο που υλοποιείται στις πλατφόρμες θα μπορεί να προωθείται περιστασιακά μέσω τομεακών υπουργικών συνεδριάσεων.

- Στο τέταρτο επίπεδο θα διοργανώνονται ειδικές ομάδες για τη στήριξη του έργου που υλοποιούν οι θεματικές πλατφόρμες σε ειδικούς τομείς. Η μορφή που θα λάβουν και τα άτομα που θα συμμετέχουν σε αυτές θα καθοριστούν ανάλογα με τις ανάγκες.

Από την πλευρά της, η Επιτροπή θα επανεξετάσει την εσωτερική της διάρθρωση προκειμένου να εξασφαλίσει τον απαιτούμενο συντονισμό για την επιτυχή εφαρμογή της ΑΕΣ.

4.2. Θεματικές πλατφόρμες

Δημοκρατία, χρηστή διακυβέρνηση και σταθερότητα

Παρόλο που η πρόοδος που έχει σημειώσει η κάθε χώρα εταίρο στον τομέα των μεταρρυθμίσεων διαφέρει, οι χώρες αυτές αντιμετωπίζουν παρόμοιες προκλήσεις όσον αφορά τη δημιουργία σταθερών δημοκρατικών θεσμών και αποτελεσματικών κρατικών δομών στην υπηρεσία των πολιτών τους καθώς και τη συμμόρφωσή τους προς τις δεσμεύσεις που απορρέουν από την προσχώρησή τους στο Συμβούλιο της Ευρώπης και στον ΟΟΣΑ. Οι μεταρρυθμίσεις που υλοποιούν απαιτούν επίσης μεγαλύτερη συμμετοχή εκ μέρους της κοινωνίας των πολιτών ούτως ώστε να ενισχυθεί ο έλεγχος των δημοσίων υπηρεσιών και να αυξηθεί η εμπιστοσύνη των πολιτών προς αυτές. Στις πολυμερείς δραστηριότητες θα μπορούσαν συνεπώς να περιληφθούν αξιολογήσεις της διακυβέρνησης από ομοτίμους και ανταλλαγές βέλτιστων πρακτικών για την αντιμετώπιση θεμάτων όπως οι εκλογικοί κανόνες, οι κανονιστικές ρυθμίσεις για τα μέσα ενημέρωσης ή η καταπολέμηση της διαφθοράς.

Η ΑΕΣ πρέπει επίσης να προάγει τη σταθερότητα και την πολυμερή οικοδόμηση εμπιστοσύνης με στόχο την εδραίωση της κυριαρχίας και της εδαφικής ακεραιότητας των εταίρων. Πρέπει επίσης να προάγει τον πολιτικό διάλογο σε τομείς κοινού ενδιαφέροντος και να καλύπτει ειδικά θέματα της ΚΕΠΠΑ και της ΕΠΑΑ, περιλαμβανομένης της συμμετοχής των χωρών εταίρων σε αποστολές και ασκήσεις της ΕΠΑΑ. Πρέπει να αναπτυχθούν οι μηχανισμοί έγκαιρης προειδοποίησης δίδοντας ιδιαίτερη έμφαση στις ζώνες των συγκρούσεων.

Οικονομική ολοκλήρωση και σύγκλιση με τις πολιτικές της ΕΕ

Οι εταίροι μπορούν να αποκομίσουν οφέλη συντονίζοντας τις προσπάθειές τους για την οικονομική ολοκλήρωση και την κανονιστική σύγκλιση με την ΕΕ. Η ΕΕ θα μπορούσε να θέσει ως μακροπρόθεσμο στόχο να ενθαρρύνει τις χώρες αυτές να δημιουργήσουν ένα δίκτυο σφαιρικών και σε βάθος ζωνών ελευθέρων συναλλαγών μεταξύ τους ή να συνάψουν περιφερειακές συμφωνίες ελευθέρων συναλλαγών με βάση διμερείς δεσμεύσεις που θα αναληφθούν στο πλαίσιο των σφαιρικών και σε βάθος ζωνών ελευθέρων συναλλαγών με την ΕΕ. Με τον τρόπο αυτό δεν θα ενισχυθεί μόνο σημαντικά το εμπόριο και η οικονομική ολοκλήρωση σε διαπεριφερειακό επίπεδο αλλά θα συμπληρωθούν και οι προσπάθειες ένταξης των χωρών στην οικονομία της ΕΕ. Ένα σημαντικό στοιχείο που μπορεί να συμβάλει στην περαιτέρω οικονομική ολοκλήρωση είναι η διαγώνια σώρευση καταγωγής. Μια άλλη κεντρική δράση είναι η στήριξη των τελωνειακών μεταρρυθμίσεων στις χώρες εταίρους με στόχο τη βελτίωση των ικανοτήτων τους σύμφωνα με τους διεθνείς κανόνες και τους κανόνες της ΕΕ. Η διαδικασία αυτή θα πρέπει να είναι ειδικά προσαρμοσμένη στο καθεστώς των χωρών υπό μετάβαση και να συνδυάζεται με τις κατάλληλες συνοδευτικές πολιτικές. Το επόμενο βήμα που θα μπορούσαν να εξετάσουν η ΕΕ και τους εταίρους της θα ήταν η ευρύτερη προσέγγιση των περιφερειακών συναλλαγών με την ίδρυση Οικονομικής Κοινότητας Γειτονίας[17], εμπνεόμενης ενδεχομένως από τον Ευρωπαϊκό Οικονομικό Χώρο[18]. Μια τέτοια κοινότητα θα μπορούσε μακροπρόθεσμα να διασφαλίσει την ελεύθερη πρόσβαση στην ενιαία αγορά. Θα απαιτούσε από τους εταίρους να βελτιώσουν τις δυνατότητες των οικονομιών τους να ανθίστανται αποτελεσματικά στις ανταγωνιστικές πιέσεις της ενιαίας αγοράς και να αποδείξουν όχι μόνο την πρόθεσή τους να υιοθετήσουν όλα τα σχετικά στοιχεία του κεκτημένου της ΕΕ αλλά και την ικανότητά τους να τα εφαρμόσουν, υιοθετώντας συγκρίσιμους κανόνες και πρακτικές. Για την επίτευξη του στόχου αυτού θα χρειαστεί αισθητά αυξημένη τεχνική βοήθεια και χρηματοδότηση.

Θα επιδιωχθεί η συμμετοχή του ιδιωτικού τομέα με στόχο τη βελτίωση του επιχειρηματικού κλίματος στις χώρες εταίρους. Οι προσπάθειες θα εστιαστούν επίσης στην προώθηση της απασχόλησης, της αξιοπρεπούς εργασίας, της κοινωνικής συνοχής και των ίσων ευκαιριών ούτως ώστε να υπάρξουν θετικές επιπτώσεις στην οικονομική ολοκλήρωση.

Η πολυμερής συνεργασία πρέπει να επεκταθεί στην περιβαλλοντική πολιτική και στην κλιματική αλλαγή ούτως ώστε να εξεταστούν ζητήματα που αφορούν πολυμερείς συμβάσεις, το στρατηγικό προγραμματισμό, την περιβαλλοντική διακυβέρνηση, την επιβολή των μέτρων, ειδικά περιβαλλοντικά θέματα, τη χρηματοδότηση των περιβαλλοντικών επενδύσεων σε περιφερειακό πλαίσιο, την άμβλυνση της κλιματικής αλλαγής και την προσαρμογή σε αυτήν, τη συμμετοχή των εταίρων σε διεθνείς συζητήσεις για τις μελλοντικές ενέργειες στον τομέα του κλίματος και την ανταλλαγή εμπειριών όσον αφορά την εμπορία εκπομπών. Η πολυμερής διαδικασία της ΑΕΣ αναμένεται επίσης να διευκολύνει τη διασύνδεση των δικτύων μεταφορών και τηλεπικοινωνιών των εταίρων – μεταξύ τους και με την ΕΕ – καθώς και την εναρμόνιση του κανονιστικού περιβάλλοντος. Υφίσταται ήδη έντονη και διαφοροποιημένη περιφερειακή συνεργασία στις μεταφορές[19] και η ΑΕΣ θα μπορούσε να προωθήσει νέες τεχνικές συνομιλίες σε επιλεγμένα θέματα όπως η ασφάλεια της αεροπορίας, η εσωτερική ναυσιπλοΐα, τα σχέδια υποδομών, λαμβάνοντας δεόντως υπόψη τις υπό εξέλιξη συζητήσεις σε άλλες περιφέρειες. Πρέπει ακόμη να ενισχυθεί η ανάπτυξη προωθημένων δικτύων στους τομείς της έρευνας και των επικοινωνιών.

Ενεργειακή ασφάλεια

Η ενεργειακή ασφάλεια της ΕΕ είναι στενά συνδεδεμένη με εκείνη των εταίρων και η πλατφόρμα της ΑΕΣ για την ενεργειακή ασφάλεια πρέπει να εστιαστεί σε μέτρα αμοιβαίου ενδιαφέροντος.

Η ΑΕΣ θα επιδιώξει την ανάπτυξη και εφαρμογή αμοιβαίων μηχανισμών στήριξης και ασφάλειας στον τομέα της ενέργειας που θα περιλαμβάνουν μηχανισμούς έγκαιρης προειδοποίησης και κοινές ενέργειες για την ασφάλεια. Ένας από τους στόχους θα είναι η ενίσχυση των επαφών για την ενεργειακή ασφάλεια και η βελτίωση της ετοιμότητας για την αντιμετώπιση ενεργειακών κρίσεων. Για τη στήριξη του έργου αυτού θα συσταθεί ειδική ομάδα ενεργειακής ασφάλειας. Η ομάδα αυτή θα εξετάσει ενδεχομένως την επισημοποίηση των σχέσεων των εταίρων, σε ad hoc βάση, με το Δίκτυο Ανταποκριτών Ασφάλειας της ΕΕ σε Θέματα Ενέργειας (NESCO) έχοντας ως βάση τις υφιστάμενες ρυθμίσεις με την ομάδα συντονισμού για το αέριο και με την ομάδα πετρελαϊκού εφοδιασμού και λαμβάνοντας υπόψη το έργο που υλοποιείται σε άλλα φόρα, περιλαμβανομένης της ενεργειακής κοινότητας, όπου κρίνεται σκόπιμο.

Η ΑΕΣ θα επιταχύνει περαιτέρω την εναρμόνιση των ενεργειακών πολιτικών και νομοθεσιών των εταίρων με τις πρακτικές και το κεκτημένο της ΕΕ, μεταξύ άλλων, στους τομείς της ηλεκτρικής ενέργειας, του αερίου, του πετρελαίου, των ανανεώσιμων πηγών ενέργειας και της ενεργειακής απόδοσης. Η ενίσχυση της συνεργασίας με τους βασικούς παράγοντες (εθνικές διοικητικές αρχές, ρυθμιστικές αρχές, οργανισμούς) θα αποτελέσει στήριγμα για τη διαδικασία αυτή.

Θα επιδιωχθεί επίσης η μεσοπρόθεσμη ίδρυση μιας αμοιβαία επωφελούς διασυνδεδεμένης και διαφοροποιημένης αγοράς ενέργειας μεταξύ της ΕΕ και των εταίρων. Τούτο απαιτεί την κατάρτιση σχεδίου δράσης ενεργειακών υποδομών για την ΑΕΣ, λαμβάνοντας υπόψη τη δεύτερη στρατηγική ανασκόπηση στον τομέα της ενέργειας και το σχέδιο διασυνδέσεων προτεραιότητας[20] της ΕΕ. Πρέπει επίσης να βελτιωθεί το αποθηκευτικό δυναμικό των εταίρων σε πετρέλαιο και αέριο ιδίως με την ενθάρρυνση μηχανισμών κοινής αποθήκευσης. Όσον αφορά τις βασικές υποδομές που παρουσιάζουν υψηλούς μη εμπορικούς κινδύνους, η ανάπτυξη εταιρικών σχέσεων μεταξύ του δημοσίου και του ιδιωτικού τομέα με από κοινού συμμετοχή των χωρών της ΕΕ εκείνων της ΑΕΣ ενδέχεται να καταστεί όλο και πιο σημαντική.

Η ενεργειακή ασφάλεια της ΕΕ και των εταίρων απαιτεί ισχυρή διαφοροποίηση του εφοδιασμού και των οδών διαμετακόμισης . Ο καλύτερος τρόπος για να επιτευχθεί αυτό είναι η στενότερη συμμετοχή τρίτων χωρών περιλαμβανομένων των χωρών της Κεντρικής Ασίας. Συνεπώς, η ΑΕΣ αναμένεται να συμβάλει στη συνεχιζόμενη ενίσχυση της διαδικασίας του Μπακού η οποία αποτελεί πραγματική εταιρική σχέση στον τομέα της ενέργειας με συμμετοχή των χωρών της Κεντρικής Ασίας, περιοχής με κεντρικό ρόλο στην παραγωγή ενέργειας, καθώς και με την ανάπτυξη του νοτίου διαδρόμου που περιλαμβάνει τους διερχόμενους από την Κασπία αγωγούς.

Διαπροσωπικές επαφές

Η επικοινωνία μεταξύ των πολιτών της ΕΕ και εκείνων των χωρών εταίρων, ιδίως των νέων ανθρώπων, πρέπει να αναγνωριστεί ως μέσο προώθησης και παρακολούθησης των αλλαγών και να ενθαρρυνθεί. Η ΕΕ έχει ιδίως αναγνωρίσει την αξία της πολιτιστικής συνεργασίας και του διαπολιτισμικού διαλόγου ως αναπόσπαστου μέρους όλων των συναφών εξωτερικών πολιτικών και τόνισε τη σημασία της πολιτιστικής συνεργασίας για τη διαχείριση πολιτικών διαδικασιών και προκλήσεων[21]. Η συνεργασία μπορεί επίσης να βασιστεί σε μια σειρά από κοινοτικά προγράμματα εξωτερικής βοήθειας, ιδίως στους τομείς της εκπαίδευσης , περιλαμβανομένης της εκμάθησης γλωσσών, της νεολαίας και της έρευνας. Πρέπει επίσης να στηριχθεί η ανάπτυξη της κοινωνίας της πληροφορίας και ο ρόλος των μέσων ενημέρωσης στη διευκόλυνση των διαπροσωπικών επαφών.

4.3. Εμβληματικές πρωτοβουλίες

Οι στόχοι της ΑΕΣ μπορούν επίσης να προωθηθούν με επιλεγμένες εμβληματικές πρωτοβουλίες που εξασφαλίζουν προβολή και εστιάζονται στην πολυμερή συνεργασία. Οι πρωτοβουλίες αυτές πρέπει να επιδιώκουν την εξασφάλιση της στήριξης από πολλούς δωρητές, τη χρηματοδότηση από διάφορους διεθνείς χρηματοδοτικούς οργανισμούς και την πραγματοποίηση επενδύσεων από τον ιδιωτικό τομέα. Η Επιτροπή εκτιμά ότι οι εν λόγω πρωτοβουλίες θα μπορούν να περιλαμβάνουν ολοκληρωμένο πρόγραμμα διαχείρισης των συνόρων, διευκόλυνση για τις ΜΜΕ, την προώθηση περιφερειακών αγορών ηλεκτρικής ενέργειας, την ενεργειακή απόδοση και τις ανανεώσιμες πηγές ενέργειας [22] , την ανάπτυξη του νοτίου διαδρόμου ενέργειας και τη συνεργασία στους τομείς της πρόληψης, της προετοιμασίας και της αντιμετώπισης φυσικών και ανθρωπογενών καταστροφών.

Πιθανά θέματα που θα εξεταστούν στις θεματικές πλατφόρμες και στις ειδικές ομάδες καθώς και περιγραφή των προτεινόμενων εμβληματικών πρωτοβουλιών παρουσιάζονται στο έγγραφο εργασίας των υπηρεσιών της Επιτροπής.

4.4. Συμμετοχή

Στις εργασίες εκτός από τους κυβερνητικούς εκπροσώπους και την Ευρωπαϊκή Επιτροπή, θα συμμετάσχουν και άλλα όργανα της ΕΕ, διεθνείς οργανισμοί (όπως ο ΟΑΣΕ και το Συμβούλιο της Ευρώπης), διεθνείς χρηματοδοτικοί οργανισμοί, κοινοβούλια, εκπρόσωποι του επιχειρηματικού κόσμου, τοπικές αρχές και ευρύ φάσμα ενδιαφερομένων φορέων στους τομείς που καλύπτονται από τις θεματικές πλατφόρμες.

Πρέπει να αντιμετωπιστεί με ιδιαίτερη προσοχή η συμμετοχή της κοινωνίας των πολιτών. Η Επιτροπή προτείνει να υποστηριχθεί η περαιτέρω ανάπτυξη των οργανώσεων της κοινωνίας των πολιτών και να συσταθεί στο πλαίσιο της ΑΕΓ φόρουμ της κοινωνίας των πολιτών για την προώθηση των επαφών μεταξύ των εν λόγω οργανώσεων και για τη διευκόλυνση του διαλόγου τους με τις δημόσιες αρχές.

Στις εργασίες μιας θεματικής πλατφόρμας, μιας ειδικής ομάδας ή μιας πρωτοβουλίας θα μπορούσαν να συμμετάσχουν τρίτες χώρες κατά περίπτωση και εφόσον διαπιστωθεί από κοινού ότι τούτο θα ήταν επωφελές λόγω κοινών συμφερόντων σε ένα θέμα, γεωγραφικής εγγύτητας ή υφιστάμενων οικονομικών δεσμών.

Η Επιτροπή θα χαιρετίσει κάθε πρωτοβουλία εκ μέρους του Ευρωπαϊκού Κοινοβουλίου που θα έχει ως στόχο την ενσωμάτωση του σχεδίου κοινοβουλευτικής συνεργασίας ( «EuroNest» ) στην ΑΕΣ. Επιπλέον, μια κοινοβουλευτική τρόικα αποτελούμενη από το Ευρωπαϊκό Κοινοβούλιο, και τις κοινοβουλευτικές συνελεύσεις του ΟΑΣΕ και του Συμβουλίου της Ευρώπης θα μπορούσε να ενισχύσει τις πολυμερείς πτυχές της ΑΕΣ.

Η Επιτροπή ενθαρρύνει τη συμμετοχή της Επιτροπής των Περιφερειών και της Ευρωπαϊκής Οικονομικής και Κοινωνικής Επιτροπής , ιδίως στις εργασίες που θα διεξαχθούν στις θεματικές πλατφόρμες για τη δημοκρατία, τη χρηστή διακυβέρνηση και τη σταθερότητα καθώς και για τις διαπροσωπικές επαφές. Επίσης η Επιτροπή καλεί αφενός την Επιτροπή των Περιφερειών να ιδρύσει τοπική και περιφερειακή συνέλευση Ανατολικής Ευρώπης και Νοτίου Καυκάσου και αφετέρου την Ευρωπαϊκή Οικονομική και την Κοινωνική Επιτροπή να συμμετάσχει στο φόρουμ της κοινωνίας των πολιτών.

5. Πόροι

Ένα από τα πιο ξεκάθαρα μηνύματα σαφούς δέσμευσης που μπορεί να δώσει η ΕΕ στους εταίρους της είναι να προσδιορίσει τα επίπεδα χρηματοδότησης ώστε να ανταποκρίνονται στις πολιτικές φιλοδοξίες της εταιρικής σχέσης. Για την επίτευξη των στόχων που παρουσιάζονται στην παρούσα πρόταση απαιτούνται αισθητά αυξημένοι οικονομικοί πόροι.

Τα κονδύλια αυτά θα χρησιμοποιηθούν για την προώθηση του μεταρρυθμιστικού προγράμματος της ΑΕΣ μέσω της εφαρμογής συνολικών προγραμμάτων δημιουργίας θεσμών τα οποία θα παρέχουν συμβουλές και κατάρτιση (π.χ. μέσω των αδελφοποιήσεων και του TAIEX) στις δημόσιες διοικητικές αρχές καθώς και τον εξοπλισμό και την εξειδικευμένη υποδομή (π.χ. εργαστήρια) που απαιτούνται για τη λειτουργία τους. Οι αυξημένοι πόροι θα χρηματοδοτήσουν επίσης το έργο που παράγεται στις πλατφόρμες και θα ενισχύσουν εμβληματικές πρωτοβουλίες. Τέλος θα συμβάλουν στη χάραξη των περιφερειακών πολιτικών των εταίρων που έχουν ως στόχο τη σταθερότητα μέσω της προώθησης της εσωτερικής συνοχής και της μείωσης των κοινωνικοοικονομικών ανισοτήτων.

Η τρέχουσα χρηματοδότηση των εταίρων από το ENPI ανέρχεται περίπου σε 450 εκατ. ευρώ το 2008. Η Επιτροπή προτίθεται να προτείνει την προοδευτική αύξηση του ποσού αυτού ώστε να φτάσει περίπου σε 785 εκατ. ευρώ το 2013. Τούτο απαιτεί τη συμπλήρωση του σημερινού κονδυλίου του ENPI με νέες πιστώσεις 350 εκατ. ευρώ που θα προστεθούν στους πόρους που είχαν προβλεφθεί για το 2010-13. Επιπλέον, στο πλαίσιο της αναθεώρησης του προϋπολογισμού, θα εξεταστεί η περαιτέρω αύξηση του επιπέδου της βοήθειας ώστε να αντικατοπτρίζεται το επίπεδο των φιλοδοξιών της πολιτικής έναντι των εν λόγω εταίρων.

Για να αντιμετωπιστούν οι πιο άμεσες ανάγκες, το περιφερειακό πρόγραμμα για την Ανατολή του ENPI θα επανεστιαστεί για τη στήριξη της πολυμερούς διάστασης της ΑΕΣ. Οι διαθέσιμες πιστώσεις στο πλαίσιο του προϋπολογισμού του 2009 δύνανται να χρησιμοποιηθούν για την έναρξη επειγουσών πρωτοβουλιών και από τους τρέχοντες πόρους του ENPI περίπου 250 εκατ. ευρώ δύνανται να επαναπρογραμματιστούν για την περίοδο 2010-13.

Με τον εν λόγω συνδυασμό νέων και επαναπρογραμματισμένων πιστώσεων, το συνολικό ποσό των πόρων που διατίθενται για τις νέες πρωτοβουλίες που παρουσιάζονται στην παρούσα ανακοίνωση θα ανέλθει σε 600 εκατ. ευρώ.

Για μια δυναμική ΑΕΣ απαιτούνται εκτός από την αύξηση της κοινοτικής χρηματοδοτικής συνδρομής, πρακτικά μέτρα που διασφαλίζουν την αποτελεσματική εφαρμογή και τον καλύτερο συντονισμό μεταξύ των δωρητών καθώς και την κινητοποίηση περισσότερων μέσων χρηματοδότησης, ιδίως μέσω της ΕΤΕ και της ΕΤΠΑ. Η ενδιάμεση εξέταση της εξωτερικής εντολής της ΕΤΕ θα δώσει την ευκαιρία να μελετηθεί η αύξηση του ενδεικτικού ανωτάτου ορίου για τους ανατολικούς εταίρους και η διεύρυνση του πεδίου της εντολής. Για τα μεγάλα σχέδια υποδομών πρέπει να εξεταστεί η στήριξη των επενδύσεων του δημοσίου/ιδιωτικού τομέα με την κάλυψη των μη εμπορικών κινδύνων. Η Επενδυτική Διευκόλυνση Γειτονίας (NIF) μπορεί να χρησιμοποιηθεί για τη χορήγηση των κονδυλίων της ΕΕ σε τέτοια σχέδια και στο πλαίσιο αυτό η Επιτροπή καλεί τα κράτη μέλη να συμβάλουν οικονομικά στην ΑΕΣ αυξάνοντας ιδίως τη συνεισφορά τους στο NIF. Περαιτέρω πληροφορίες σχετικά με τα θέματα αυτά αναφέρονται στο έγγραφο εργασίας των υπηρεσιών της Επιτροπής που επισυνάπτεται στην παρούσα ανακοίνωση.

Για την εφαρμογή της ΑΕΣ θα χρειαστούν επίσης πρόσθετοι ανθρώπινοι πόροι στις αρμόδιες υπηρεσίες της Επιτροπής. Ιδίως θα χρειαστεί η ενίσχυση των αντιπροσωπειών της ΕΕ στις χώρες εταίρους.

6. Συμπεράσματα

Το σκεπτικό στο οποίο βασίστηκε η ΑΕΣ – σύμφωνα με το οποίο η Ένωση έχει ζωτικό συμφέρον να προωθήσει τη χρηστή διακυβέρνηση και την οικονομική ανάπτυξη αναλαμβάνοντας αποφασιστική δέσμευση έναντι των γειτόνων της - είναι πιο ισχυρό από ποτέ. Η εμβάθυνση των σχέσεών μας με τους εταίρους μέσω της Ανατολικής Εταιρικής Σχέσης συνιστά λοιπόν στρατηγική επιταγή αλλά και πολιτική επένδυση για την ΕΕ που θα αποβεί επωφελής για τους ευρωπαίους πολίτες.

Η ΑΕΣ θα συμβάλει στην προώθηση των μεταρρυθμίσεων, στην ολοκλήρωση των αγορών και των κοινωνιών, στην επέκταση της σταθερότητας και στην αντιμετώπιση του κινδύνου εμφάνισης νέων συνόρων στην ήπειρό μας. Η Επιτροπή καλεί το Συμβούλιο και το Ευρωπαϊκό Κοινοβούλιο να παράσχουν ισχυρή πολιτική και οικονομική στήριξη στην ΑΕΣ.

Η Επιτροπή προτείνει την έναρξη της ΑΕΣ επ' ευκαιρία της εαρινής συνόδου κορυφής του 2009, με τη συμμετοχή των αρχηγών κρατών ή κυβερνήσεων όλων των κρατών μελών και των εταίρων. Η εν λόγω « Εαρινή σύνοδος κορυφής» θα εκδώσει πολιτική διακήρυξη για τη θέσπιση εταιρικής σχέσης που θα περιλαμβάνει τους κύριους στόχους και τις αρχές της και θα προσδιορίζει τα γενικά χαρακτηριστικά της σχετικής διαδικασίας συνεργασίας.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΟΝΟΜΑΣΙΑ ΤΗΣ ΠΡΟΤΑΣΗΣ:

Ανατολική Εταιρική Σχέση (ΑΕΣ)

2. ΠΛΑΙΣΙΟ ΔΒΔ / ΠΒΔ

Κεφάλαιο 19.08 – Ευρωπαϊκή Πολιτική Γειτονίας και σχέσεις με τη Ρωσία

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1 Γραμμές του προϋπολογισμού (επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B.A)) συμπεριλαμβανομένων των ονομασιών τους:

Τομέας 4 – Εξωτερικές σχέσεις

ΓΠ 19.01.04.02 Ευρωπαϊκό Μέσο Γειτονίας και Εταιρικής Σχέσης (ΕΜΓΕΣ) - Δαπάνες για τη διοικητική διαχείριση

ΓΠ. 19.08.01.03 Χρηματοδοτική βοήθεια της Ευρωπαϊκής Πολιτικής Γειτονίας και Εταιρικής Σχέσης για την Ανατολική Ευρώπη

3.2 Διάρκεια της δράσης και των δημοσιονομικών επιπτώσεων:

Η ΑΕΣ συμπληρώνει την Ευρωπαϊκή Πολιτική Γειτονίας. Η δημοσιονομική επίπτωση που καλύπτεται από το παρόν δελτίο αφορά την περίοδο 2009-13, επιπλέον των πιστώσεων που έχουν ήδη προβλεφθεί για την περίοδο 2007-2013.

3.3 Δημοσιονομικά χαρακτηριστικά:

Γραμμή προϋπολογισμού | Είδος δαπάνης | Nέα | Συμμετοχή ΕΖΕΣ | Συνεισφορές υποψηφίων χωρών | Τομέας δημοσιονομι-κών προοπτικών |

19.01.04.02 | ΜΥΔ | ΜΔΠ | | ΟΧΙ | | ΟΧΙ | | ΟΧΙ | Αριθ. 4 |

19.08.01.03 | ΜΥΔ | Διαχωρ. | | ΟΧΙ | | ΟΧΙ | | ΟΧΙ | Αριθ. 4 |

4. ΣΥΓΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1 Δημοσιονομικοί πόροι 4.1.1 Συγκεφαλαιωτικός πίνακας των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ), εκατ. ευρώ (με 3 δεκαδικά ψηφία)

Eίδος δαπάνης | Τμήμα αριθ. | 2009 | 2010 | 2011 | 2012 | 2013 | Σύνολο |

Επιχειρησιακές δαπάνες (γραμμή του προϋπολογισμού 19.08.01.03) |

Πιστώσεις ανάληψης υποχρεώσεων (ΠΑΥ) | 8.1 | |α (97%) | 0 | 24,25 | 51,41 | 109,61 | 154,23 | 339,5 |

Πιστώσεις πληρωμών (ΠΠ) | β[23] | 0 | 4,25 | 14,41 | 46,61 | 85,23 | 150,5 |

Διοικητικές δαπάνες περιλαμβανόμενες στο ποσό αναφοράς (γραμμή του προϋπολογισμού 19.01.04.02) |

Τεχνική και διοικητική βοήθεια (ΜΔΠ) [24] | 8.2.4 | |γ (3%) | 0 | 0,75 | 1,59 | 3,9 | 4,77 | 10,5 |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 0 | 25 | 53 | 113 | 159 | 350 |

Πιστώσεις πληρωμών | β+γ | 0 | 5 | 16 | 50 | 90 | 161 |

Διοικητικές δαπάνες μη περιλαμβανόμενες στο ποσό αναφοράς |

Ανθρώπινοι πόροι και συναφείς δαπάνες (ΜΔΠ) | 8.2.5 | δ | 0 | 2,35 | 2,838 | 2,838 | 2,838 | 10,864 |

Διοικητικές δαπάνες, εκτός ανθρώπ. πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6 | |ε | 0 | 0,193 | 0,229 | 0,229 | 0,229 | 0,880 |

Συνολικές ενδεικτικές δημοσιονομικές δαπάνες της δράσης

ΣΥΝΟΛΟ ΠΑΥ, συμπερ/νων των δαπανών για ανθρ. πόρους | α+γ+δ+ε | 0 | 27,543 | 56,067 | 116,07 | 162,067 | 361,744 |

ΣΥΝΟΛΟ ΠΠ, συμπερ/νων των δαπανών για ανθρ. πόρους | β+γ+δ+ε | 0 | 7,543 | 19,067 | 56,067 | 93,067 | 172,744 |

4.1.2 Συμβατότητα με τον δημοσιονομικό προγραμματισμό

( Η πρόταση είναι συμβατή με τον ισχύοντα δημοσιονομικό προγραμματισμό.

X Η πρόταση απαιτεί επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της διοργανικής συμφωνίας[25] (δηλαδή του μέσου ευελιξίας).

Το πρόσθετο κονδύλιο των 350 εκατ. EUR προβλέπεται να διατεθεί από το περιθώριο του τομέα 4 στο πλαίσιο του οποίου είναι διαθέσιμα 998 εκατ. EUR σύμφωνα με τον πρόσφατο δημοσιονομικό προγραμματισμό (ΠΣΠ 2009).

4.1.3 Δημοσιονομικές επιπτώσεις στα έσοδα

X Η πρόταση δεν έχει δημοσιονομικές επιπτώσεις στα έσοδα

( Η πρόταση έχει δημοσιονομικές επιπτώσεις – οι επιπτώσεις στα έσοδα είναι οι ακόλουθες:

4.2 Ανθρώπινοι πόροι σε Ισοδύναμο Πλήρους Απασχόλησης – ΙΠΑ (περιλαμβανομένων των μονίμων υπαλλήλων και του έκτακτου και εξωτερικού προσωπικού) – βλέπε λεπτομέρειες στο σημείο 8.2.1. και 8.2.2.

Ετήσιες ανάγκες | 2009 | 2010 | 2011 | 2012 | 2013 και επόμενα |

Σύνολο ανθρώπινων πόρων που απαιτούνται σε ετήσια βάση[26] | 0 | 18 | 27 | 40 | 50 |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1 Ανάγκη που πρέπει να καλυφθεί βραχυπρόθεσμα ή μακροπρόθεσμα

Στην παρούσα ανακοίνωση παρουσιάζονται οι προτάσεις της Επιτροπής για μεγαλύτερη δέσμευση της ΕΕ έναντι των γειτονικών χωρών της Ανατολικής Ευρώπης[27], η οποία θα απαιτήσει την κινητοποίηση πρόσθετων κοινοτικών πόρων.

Η Επιτροπή προτίθεται να αυξήσει σταδιακά τη χρηματοδότηση του ENPI για τους ανατολικούς εταίρους από 450 εκατ. ευρώ το 2008 σε περίπου 785 εκατ. ευρώ το 2013. Τούτο θα απαιτήσει τη συμπλήρωση του σημερινού κονδυλίου του προϋπολογισμού για το ENPI με 350 εκατ. ευρώ επιπλέον των πιστώσεων που έχουν ήδη προγραμματιστεί[28] για την περίοδο 2010-13. Το εν λόγω ποσό θα ληφθεί από το περιθώριο κάτω από το ανώτατο όριο του τομέα 4 όπου είναι διαθέσιμα 998 εκατ. ευρώ για την περίοδο αυτή.

Επιπλέον, στο πλαίσιο της αναθεώρησης του προϋπολογισμού, θα εξεταστεί επίσης η περαιτέρω αύξηση του επιπέδου της συνδρομής ούτως ώστε να αντικατοπτρίζει το επίπεδο των φιλοδοξιών που χαρακτηρίζει την πολιτική έναντι των εταίρων.

5.2 Προστιθέμενη αξία της κοινοτικής συμμετοχής, συνέπεια μεταξύ της πρότασης και των άλλων δημοσιονομικών μέσων, δυνατότητα συνέργειας

Η πρόταση αυτή αποβλέπει στο να επωφεληθούν οι γείτονές μας της Ανατολικής Ευρώπης από τις εμπειρίες της ευρωπαϊκής ολοκλήρωσης και να συμμετάσχουν προοδευτικά στις πολιτικές της ΕΕ. Το νομικό πλαίσιο του ENPI αποτελεί κατάλληλο πλαίσιο για τη στήριξη των μέτρων συνεργασίας που θα προβλέπει η ΑΕΣ. Ωστόσο, για να επιτευχθεί ο στόχος αυτός διατηρώντας παράλληλα το επίπεδο συνδρομής που έχει προβλεφθεί για άλλες «μεσογειακές» χώρες της ΕΠΓ θα χρειαστεί να αυξηθούν οι δημοσιονομικοί πόροι του μέσου κάνοντας χρήση του περιθωρίου του τομέα 4. Η προτεινόμενη αύξηση πρέπει να μπορεί να τεθεί σε εφαρμογή χωρίς επίσημη αναθεώρηση του κανονισμού για το ENPI καθώς δεν υπερβαίνει τα όρια της ευελιξίας 5% που προβλέπει το σημείο 37 της διοργανικής συμφωνίας για τις δημοσιονομικές προοπτικές[29].

Στην εφαρμογή της ΑΕΣ θα συμβάλουν και άλλα χρηματοδοτικά μέσα με ειδικές ενέργειες που εμπίπτουν στο πεδίο των επιχειρησιακών δραστηριοτήτων.

5.3 Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείριση βάσει δραστηριοτήτων)

Στόχοι

Ο γενικός στόχος της ΑΕΣ είναι η ανάπτυξη στενότερων σχέσεων μεταξύ της ΕΕ και των γειτονικών της χωρών και η προώθηση των μεταρρυθμιστικών τους προγραμμάτων μέσω της επιδίωξης των ακόλουθων επιχειρησιακών στόχων :

1. Στήριξη των μεταρρυθμίσεων στις χώρες εταίρους μέσω συνολικού προγράμματος δημιουργίας θεσμών που καλύπτει όλους τους σχετικούς τομείς συνεργασίας.

2. Υλοποίηση πολυμερούς διάστασης της ΑΕΣ περιλαμβανομένης της υποστήριξης περιορισμένου αριθμού εμβληματικών πρωτοβουλιών.

3. Αντιμετώπιση του προβλήματος των οικονομικών και κοινωνικών ανισοτήτων μεταξύ των περιφερειών μιας χώρας εταίρου και βελτίωση της εσωτερικής τους συνοχής με τη στήριξη της οικονομικής και κοινωνικής ανάπτυξης.

Αποτελέσματα

- επιτευχθείσα πρόοδος ως προς την εφαρμογή των μεταρρυθμίσεων που συμφωνήθηκαν,

- μεγαλύτερη συμβατότητα της νομοθεσίας με το κεκτημένο της ΕΕ,

- μείωση των εσωτερικών οικονομικών ανισοτήτων,

- αυξημένη εσωτερική σταθερότητα,

- κατάρτιση λειτουργικού πολυμερούς πλαισίου,

- εφαρμογή εμβληματικών πρωτοβουλιών.

Δείκτες

- αριθμός των προϋποθέσεων για τη σύναψη συμφωνίας σύνδεσης που πληρούνται,

- μείωση του επιπέδου της διαφθοράς,

- ρυθμός εκτέλεσης των εμβληματικών πρωτοβουλιών,

- αριθμός συνεδριάσεων και αποτελέσματα από τις εργασίες στις πλατφόρμες,

- μείωση του επιπέδου των οικονομικών και κοινωνικών ανισοτήτων,

- μείωση του επιπέδου των εσωτερικών συγκρούσεων.

5.4 Mέθοδος υλοποίησης (ενδεικτικό)

Η συμπληρωματική χρηματοδότηση θα χορηγηθεί μέσω των εθνικών και περιφερειακών προγραμμάτων που υπάγονται στο ENPI, σύμφωνα με τις διατάξεις του δημοσιονομικού κανονισμού.

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1 Σύστημα παρακολούθησης

Η Επιτροπή θα παρακολουθεί τις προόδους που σημειώνονται στα πλαίσια της εξωτερικής της συνεργασίας σε όλα τα επίπεδα:

- εισροές (ιδίως δημοσιονομικές ροές: αναλήψεις υποχρεώσεων, συμβάσεις και πληρωμές),

- δραστηριότητες/εκροές (εκτέλεση σχεδίου και προγραμμάτων, εσωτερική παρακολούθηση που διενεργείται επιτοπίως από τις αντιπροσωπείες της Επιτροπής) και

- πρόοδοι/αποτελέσματα (εξωτερική παρακολούθηση προσανατολισμένη στα αποτελέσματα - ROM[30]) και επιπτώσεις.

Τα ενδεικτικά προγράμματα περιλαμβάνουν τους ειδικούς στόχους και τα αναμενόμενα αποτελέσματα για κάθε τομέα συνεργασίας.

Ο προγραμματισμός μακροπρόθεσμης εξωτερικής βοήθειας για χώρες εταίρους και περιφέρειες διενεργείται στο πλαίσιο της προετοιμασίας στρατηγικών εγγράφων (μέγιστη περίοδος 7 έτη) και ενδεικτικών προγραμμάτων (3-4 έτη). Τα εν λόγω έγγραφα προγραμματισμού υπόκεινται σε ενδιάμεση αξιολόγηση που παρέχει τη δυνατότητα για αναπροσαρμογή των προτεραιοτήτων των προγραμμάτων.

6.2 Αξιολόγηση

Σε εφαρμογή των υφιστάμενων κανόνων και εν όψει του ευρέος φάσματος των δραστηριοτήτων που προβλέπονται, συστάθηκε ένα σύστημα αξιολόγησης που καλύπτει τα διάφορα επίπεδα παρέμβασης.

Συγκεκριμένα, ο δημοσιονομικός κανονισμός απαιτεί την τακτική αξιολόγηση όλων των «μετρήσιμων» δραστηριοτήτων[31]. Αξιολογήσεις που αφορούν την τήρηση ευρύτερων νομικών υποχρεώσεων, όπως τα 3 «Σ»[32] κρίνονται επίσης αναγκαίες και βρίσκονται στο στάδιο της εφαρμογής.

7. Μέτρα για την καταπολέμσηη της απάτης

Η προστασία των οικονομικών συμφερόντων της Κοινότητας και η καταπολέμηση της απάτης και των παρατυπιών αποτελούν αναπόσπαστο τμήμα του κανονισμού ΕΝΡΙ.

Η διοικητική παρακολούθηση των συμβάσεων και των πληρωμών υπάγονται στην αρμοδιότητα των αντιπροσωπειών της ΕΚ στις χώρες-δικαιούχους.

Οι λειτουργίες που χρηματοδοτούνται βάσει του κανονισμού ΕΝΡΙ θα παρακολουθούνται από τις αντιπροσωπείες καθ’όλη τη διάρκεια του σχεδίου[33].

Ιδιαίτερη προσοχή θα δοθεί στη φύση των δαπανών (επιλεξιμότητα των δαπανών), στο σεβασμό των προϋπολογισμών (πραγματική δαπάνη) και στην εξακρίβωση των συνοδευτικών πληροφοριών και των σχετικών εγγράφων (απόδειξη των δαπανών).

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1 Στόχοι της πρότασης από την πλευρά του δημοσιονομικού της κόστους επιπλέον των υφιστάμενων πιστώσεων

Πιστώσεις ανάληψης υποχρεώσεων σε εκατ. EUR (με 3 δεκαδικά ψηφία)

(Ονομασίες στόχων, δράσεων και υλοποιήσεων) | Έτος 2010 | Έτος 2011 | Έτος 2012 | Έτος 2013 | ΣΥΝΟΛΟ |

Κατ’εκτίμηση συνολικό κόστος | Κατ’εκτίμηση συνολικό κόστος | Κατ’εκτίμηση συνολικό κόστος | Κατ’εκτίμηση συνολικό κόστος | Κατ’εκτίμηση συνολικό κόστος |

8.2 Διοικητικές δαπάνες

8.2.1 Αριθμός και είδος ανθρώπινων πόρων

Προσωπικό προς τοποθέτηση στη διαχείριση της δράσης από τους συμπληρωματικούς ανθρώπινους πόρους (αριθμός θέσεων/ΙΠΑ) |

Κατηγορίες θέσεων απασχόλησης | 2009 | 2010 | 2011 | 2012 | 2013 |

Προσωπικό που χρηματοδοτείται[36] από το άρθρο XX 01 02 | 0 | 0 | 0 | 0 | 0 |

Λοιπό προσωπικό[37] που χρηματοδοτείται από την πρώην γραμμή BA 19.01.04.02 | 0 | 6 | 12 | 25 | 35 |

Συνολικός αριθμός συμπληρωματικού προσωπικού που απαιτείται ετησίως | 0 | 18 | 27 | 40 | 50 |

8.2.2 Περιγραφή των καθηκόντων που απορρέουν από τη δράση

Στην έδρα της Επιτροπής θα δημιουργηθεί μικρή ομάδα (3 AD και 1 AST) για την εποπτεία της έναρξης και του συντονισμού των εργασιών στις τέσσερις πολυμερείς θεματικές πλατφόρμες που περιγράφονται στο έγγραφο εργασίας των υπηρεσιών της Επιτροπής. Η ομάδα αυτή θα βοηθά τα άτομα που συντονίζουν τις πλατφόρμες στον προγραμματισμό, τη διοργάνωση και τη διεξαγωγή των συνεδριάσεων. Θα φροντίσει επίσης να υποβληθούν σχετικές εκθέσεις και να διαδοθούν οι πληροφορίες.

Συνολικά θα διατεθούν πέντε επιπλέον θέσεις (AD) στις κεντρικές αρμόδιες υπηρεσίες για την κάλυψη του πρόσθετου φόρτου εργασίας που θα προκύψει για την έδρα από τις προτεινόμενες διμερείς και πολυμερείς ενέργειες. Οι έξι αντιπροσωπείες της ΕΕ στις χώρες εταίρους θα ενισχυθούν εκάστη με έναν υπάλληλο AD (σύνολο 6).

Επιπλέον συμβασιούχοι (ή/και τοπικοί) υπάλληλοι και λοιποί έκτακτοι υπάλληλοι (προβλεπόμενος αριθμός 61) θα χρειαστούν κατά κύριο λόγο[38] στις αντιπροσωπείες για δραστηριότητες με υψηλή ένταση εργασίας που θα εφαρμοστούν με τους πρόσθετους οικονομικούς πόρους που θα διατεθούν για την ΑΕΣ.

8.2.3 Πηγές ανθρώπινων πόρων (κανονισμός υπηρεσιακής κατάστασης)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσιας Στρατηγικής Πολιτικής/Προσχεδίου Προϋπολογισμού) για το έτος ν

X Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

( Θέσεις προς αναδιάταξη με χρησιμοποίηση των υφιστάμενων πόρων της διαχειρίστριας υπηρεσίας

( (Θέσεις που απαιτούνται για το έτος ν αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους (για το 2009)

Οι ανάγκες σε ανθρώπινους και διοικητικούς πόρους θα καλυφθούν από τις πιστώσεις που θα χορηγήσει η διαχειρίστρια ΓΔ στο πλαίσιο της ετήσιας διαδικασίας επιχορήγησης λαμβανομένων υπόψη των δημοσιονομικών περιορισμών.

8.2.4 Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

εκατ. ευρώ (με 3 δεκαδικά ψηφία)

Γραμμή προϋπολογισμού (αριθμός και ονομασία) | Έτος ν | Έτος ν+1 | Έτος ν+2 | Έτος ν+3 | Έτος ν+4 | Έτος ν+5 και επόμενα | ΣΥΝΟΛΟ |

Άλλη τεχνική ή διοικητική βοήθεια |

Εσωτερική (intra muros) |

εξωτερική (extra muros) |

Σύνολο τεχνικής και διοικητικής βοήθειας |

Το επίπεδο των διοικητικών δαπανών που απαιτούνται για τη στήριξη της εφαρμογής των εν λόγω πρωτοβουλιών ορίστηκε στο 3% του συνόλου των πιστώσεων αναλήψεως υποχρεώσεων. Επιπλέον καταβλήθηκε προσπάθεια για τον ποσοτικό προσδιορισμό του προσωπικού που θα χρηματοδοτηθεί από το ποσό που θα κριθεί απαραίτητο για τη διαχείριση των πρόσθετων πόρων. Κατά το παρόν στάδιο δεν μπορούν να γίνουν περαιτέρω βήματα και για το λόγο αυτό ο ανωτέρω πίνακας δεν έχει συμπληρωθεί. Θα ζητηθεί διοικητική και τεχνική βοήθεια όταν κριθεί απαραίτητο για την εφαρμογή των πρωτοβουλιών και λαμβάνοντας υπόψη το ανώτατο όριο των διοικητικών δαπανών που προσδιορίζεται στο παρόν δελτίο.

8 .2.5 Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία)

Κατηγορία ανθρώπινων πόρων | 2009 | 2010 | 2011 | 2012 | 2013 |

Μόνιμο και έκτακτο προσωπικό (XX 01 01) | 0 | 2,350 | 2,838 | 2,838 | 2,838 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, END (=ΑΕΕ), συμβασιούχοι υπάλληλοι, κ.τ.λ.) | 0 | 0 | 0 | 0 | 0 |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 0 | 2,350 | 2,838 | 2,838 | 2,838 |

Υπολογισμός – Μόνιμοι και έκτακτοι υπάλληλοι

(Να γίνει παραπομπή στο σημείο 8.2.1, κατά περίπτωση)

Για το 2010:

5 (υπάλληλοι στην έδρα) x 122.000 € (τυποποιημένο κόστος BUDG) = 610.000

6 (υπάλληλοι στις αντιπροσωπείες) x 290.000 € (εκτιμώμενο κόστος) = 1.740.000

( 610.000+ 1.740.000= 2.350.000

Για την περίοδο 2011-13:

9 (υπάλληλοι στην έδρα) x 122.000 € (τυποποιημένο κόστος BUDG) = 1.098.000

6 (υπάλληλοι στις αντιπροσωπείες) x 290.000 € (εκτιμώμενο κόστος) = 1.740.000

( 1.098.000 + 1.740.000= 2.838.000

Οι ανάγκες σε ανθρώπινους και διοικητικούς πόρους θα καλυφθούν από τις πιστώσεις που θα διατεθούν στην υπεύθυνη διαχείρισης ΓΔ στο πλαίσιο της ετήσιας διαδικασίας χορήγησης λαμβανομένων υπόψη των δημοσιονομικών περιορισμών.

8.2.6 Άλλες διοικητικές δαπάνες που δεν περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία)

2009 | 2010 | 2011 | 2012 | 2013 | TOTAL |

XX 01 02 11 01 – Αποστολές | 0,93 | 0,129 | 0,129 | 0,129 | 0,48 |

XX 01 02 11 02 – Συνεδριάσεις & διασκέψεις | 0,10 | 0,10 | 0,10 | 0,10 | 0,4 |

XX 01 02 11 03 – Επιτροπές |

XX 01 02 11 04 – Μελέτες & παροχή συμβουλών |

XX 01 02 11 05 – Συστήματα πληροφοριών |

2 Σύνολο άλλων δαπανών διαχείρισης (XX 01 02 11) |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0 | 0,193 | 0,229 | 0,229 | 0,229 | 0,88 |

Υπολογισμός - Άλλες διοικητικές δαπάνες μη περιλαμβανόμενες στο ποσό αναφοράς

Αποστολές

Για το 2010:

6 υπάλληλοι αντιπροσωπεία x 8000 (τυποποιημένο ετήσιο κόστος) = 48.000

5 υπάλληλοι έδρας x 6 αποστολές x 1500 ευρώ ανά αποστολή = 45.000 ευρώ

Για την περίοδο 2010-13:

9 υπάλληλοι έδρας x 6 αποστολές x 1500 ευρώ ανά αποστολή = 81.000 ευρώ

12 υπάλληλοι αντιπροσωπείας x 8000 (τυποποιημένο ετήσιο κόστος) = 96.000

( 81.000 + 96.000 = 177.000

Διασκέψεις

Από το 2010: 1 διεθνείς διάσκεψη ετησίως στις Βρυξέλλες με κόστος 100.000

Οι ανάγκες σε ανθρώπινους και διοικητικούς πόρους θα καλυφθούν από τις πιστώσεις που θα διατεθούν στην υπεύθυνη διαχείρισης ΓΔ στο πλαίσιο της ετήσιας διαδικασίας χορήγησης λαμβανομένων υπόψη των δημοσιονομικών περιορισμών.

[1] http://ec.europa.eu/world/enp/strengthening_en.htm

[2] Ανατολικοί εταίροι (ή «εταίροι») για τους σκοπούς της παρούσας ανακοίνωσης είναι οι χώρες της Ανατολικής Ευρώπης και του Νοτίου Καυκάσου που αποτελούν αντικείμενο της Ευρωπαϊκής Πολιτικής Γειτονίας: Αρμενία, Αζερμπαϊτζάν, Λευκορωσία, Γεωργία, Δημοκρατία της Μολδαβίας και Ουκρανία.

[3] Κανονισμός (ΕΚ) αριθ. 1638/2006 του Ευρωπαϊκού Κοινοβουλίου και του Συμβουλίου της 24ης Οκτωβρίου 2006.

[4] Η Επιτροπή παρουσίασε τη φύση και τα πλεονεκτήματα των σφαιρικών και σε βάθος συμφωνιών ελευθέρων συναλλαγών στις ανακοινώσεις της για την «ενίσχυση της ΕΠΓ» της 4ης Δεκεμβρίου 2006 – COM(2006)726 – και για «μια ισχυρή ΕΠΓ» της 5ης Δεκεμβρίου 2007 – COM(2007) 774 – και ιδίως στο ανεπίσημο έγγραφό της «ΕΠΓ — πορεία προς περαιτέρω οικονομική ολοκλήρωση», βλέπε http://ec.europa.eu/world/enp/pdf/non-paper_economic-integration_en.pdf.

[5] Επί του παρόντος μόνο το Αζερμπαϊτζάν και η Λευκορωσία δεν έχουν ακόμη ολοκληρώσει τις διαπραγματεύσεις προσχώρησής τους στον ΠΟΕ.

[6] Τούτο σημαίνει, μεταξύ άλλων, τον περιορισμό του αριθμού των γεωργικών προϊόντων που αποκλείονται από την πλήρη ελευθέρωση, βλ. «Μια ισχυρή ΕΠΓ», 5 Δεκεμβρίου 2007 - COM(2007)774.

[7] Οι διαπραγματεύσεις με την Ουκρανία και τη Γεωργία βρίσκονται σε εξέλιξη και σχετική πρόταση έχει υποβληθεί στη Μολδαβία. Οι συμφωνίες που θα προκύψουν θα ενσωματωθούν στη συνέχεια στις συμφωνίες για τις σφαιρικές και σε βάθος ζώνες ελευθέρων συναλλαγών.

[8] COM (2007) 774.

[9] Λαμβάνοντας υπόψη την προβολή των στατιστικών στοιχείων του 2007 και υποθέτοντας ότι ο αριθμός των αιτήσεων δεν θα μεταβληθεί, το ετήσιο κόστος από την απαλλαγή καταβολής των τελών θεωρήσεων εισόδου για το σύνολο των έξι χωρών εταίρων θα ανέλθει συνολικά περίπου σε 75 εκατ. ευρώ για όλα τα κράτη μέλη που ανήκουν στη ζώνη του Σένγκεν. Τα κράτη μέλη που δεν ανήκουν στη ζώνη του Σένγκεν θα κληθούν επίσης να εξετάσουν την κατάργηση των τελών εισόδου.

[10] Το Σεπτέμβριο του 2008 η σύνοδος κορυφής ΕΕ-Ουκρανίας αποφάσισε την έναρξη διαλόγου για τη θέσπιση, μακροπρόθεσμα, αμοιβαίου καθεστώτοςς ταξιδιών χωρίς υποχρεώσεις θεώρησης.

[11] Η μελέτη θα βασιστεί στην προσεχή ανακοίνωση της Επιτροπής «Νέες δεξιότητες για νέα επαγγέλματα» και θα την συμπληρώνει.

[12] Η εγγύτητα των βασικών αγωγών διαμετακόμισης υδρογονανθράκων με τις ζώνες της σύγκρουσης εξακολουθεί να προκαλεί ανησυχία. Η αστάθεια στο νότιο Καύκασο δύναται επίσης να απειλήσει την ενεργειακή ασφάλεια της ίδιας της περιοχής. Μια ιδιαίτερα σημαντική υδροηλεκτρική μονάδα της Γεωργίας βρίσκεται στις παρυφές της Αμπχαζίας. Η Γεωργία εμπορεύεται ηλεκτρική ενέργεια με την Αρμενία και το Αζερμπαϊτζάν. Το αέριο που προέρχεται από τη Ρωσία φτάνει στην Αρμενία μέσω της Γεωργίας. Ο κύριος αγωγός αερίου από τη Ρωσική Ομοσπονδία προς τα Βαλκάνια διασχίζει την Υπερδνειστερία περιοχή της Μολδαβίας. Οι παράγοντες αυτοί έχουν επιπτώσεις στην εμπιστοσύνη των επενδυτών, στις προοπτικές για βιώσιμη διαμετακόμιση ενέργειας μέσω του Καυκάσου και στην στρατηγική της ΕΕ για εξασφάλιση προμηθευτών στην Κεντρική Ασία.

[13] Σχέδιο δράσης της ΕΕ για την ενεργειακή ασφάλεια και αλληλεγγύη - COM(2008) 744.

[14] Τα μνημόνια συμφωνίας που αναφέρονται στην παρούσα ανακοίνωση δεν αποτελούν νομικώς δεσμευτικές πράξεις.

[15] Βλέπε το ανεπίσημο έγγραφο της Επιτροπής «ΕΠΓ – Θεματική διάσταση» της άνοιξης του 2007, http://ec.europa.eu/world/enp/pdf/non-paper_thematic-dimension_en.pdf .

[16] Η παρουσίαση και η συζήτηση των προτύπων και της νομοθεσίας της ΕΕ θα εξακολουθήσει και στο πλαίσιο διμερών θεματικών υποεπιτροπών.

[17] Οι υπηρεσίες της Επιτροπής παρουσίασαν το πλαίσιο των απαιτούμενων προσπαθειών σε ανεπίσημο έγγραφο με τίτλο «ΑΕΣ – Πορεία προς περαιτέρω οικονομική ολοκλήρωση» την άνοιξη του 2007, http://ec.europa.eu/world/enp/pdf/non-paper_economic-integration_en.pdf .

[18] Ισλανδία, Λιχτενστάιν, Νορβηγία και κράτη μέλη της ΕΕ.

[19] Ιδίως στο πλαίσιο του TRACECA.

[20] COM(2006) 846 τελικό/2, 23.2.2007.

[21] Συμπεράσματα της Προεδρίας της ΕΕ του Ευρωπαϊκού Συμβουλίου του Ιουνίου 2008, παράγραφος 78.

[22] Οι εργασίες στον τομέα έχουν ήδη ξεκινήσει στο πλαίσιο του προγράμματος INOGATE.

[23] Με βάση τους υπολογισμούς των πιστώσεων πληρωμών του μέσου ENPI το 2006.

[24] Η δαπάνη για τη διοικητική διαχείριση (γραμμή BA) περιλαμβάνει μεταξύ άλλων τη δαπάνη για τους συμβασιούχους υπαλλήλους στις αντιπροσωπείες, καθώς και για μελέτες, συνεδριάσεις εμπειρογνωμόνων, πληροφόρηση και δημοσιεύσεις που συνδέονται άμεσα με την επίτευξη του στόχου του προγράμματος.

[25] Βλέπε σημεία 19 και 24 της διοργανικής συμφωνίας.

[26] Περιλαμβάνονται τόσο οι υπάλληλοι για την έδρα όσο και οι συμβασιούχοι υπάλληλοι για χρηματοδοτική ενίσχυση στις έξι αντιπροσωπείες. Για την αναλυτική κατανομή βλέπε 8.2.1 «Αριθμός και είδος ανθρώπινων πόρων» .

[27] Αρμενία, Αζερμπαϊτζάν, Λευκορωσία, Γεωργία, Μολδαβία και Ουκρανία.

[28] Τα επιπλέον 75 εκατ. ευρώ που ενδέχεται να ζητηθούν το 2010 για τη Γεωργία στο πλαίσιο της δέσμευσης της Επιτροπής δεν αποτελούν μέρος των 600 εκατ. ευρώ. Τα εν λόγω αριθμητικά στοιχεία δεν περιλαμβάνουν την πρόσφατη δέσμευση της Επιτροπής για βοήθεια προς τη Γεωργία.

[29] Λαμβάνεται ως υπόθεση ότι οι πρόσθετοι πόροι που κινητοποιούνται για την αντιμετώπιση καταστάσεων κρίσεων (όπως στα κατεχόμενα παλαιστινιακά εδάφη και στη Γεωργία) δεν υπολογίζονται εντός του ποσοστού του 5% καθώς συνιστούν μια «απάντηση σε αντικειμενικές και διαρκείς περιστάσεις οι οποίες αποτελούν το αντικείμενο σαφούς αιτιολόγησης...» και έχουν συμφωνηθεί από την Επιτροπή, το Συμβούλιο και το Κοινοβούλιο στο πλαίσιο της ετήσιας διαδικασίας του προϋπολογισμού.

[30] Το προσανατολισμένο στα αποτελέσματα σύστημα παρακολούθησης (ROM) επιτρέπει την ταχεία αξιολόγηση της απόδοσης ενός σχεδίου ή προγράμματος, καθώς και τις ευρύτερες επιπτώσεις του και παρέχει στην Επιτροπή ανεξάρτητες συμβουλές σχετικά με τα σχέδιά της. Η εφαρμογή μιας συνεκτικής προσέγγισης διασφαλίζει ότι η Επιτροπή θα διαθέτει συγκρίσιμα στοιχεία για όλες τις περιφέρειες όπου χορηγεί εξωτερική βοήθεια.

[31] Αυτό μεταφράζεται σε αξιολόγηση των μεμονωμένων λειτουργιών (π.χ. αναπτυξιακών σχεδίων), των προγραμμάτων (π.χ. εθνικών προγραμμάτων) και των τομέων ή θεμάτων πολιτικής (π.χ. θέματα που αφορούν τις μεταφορές ή το φύλο).

[32] Συνοχή, συμπληρωματικότητα, συντονισμός.

[33] Θα εξουσιοδοτήσουν την Επιτροπή (OLAF) να διενεργήσει επιτόπιους ελέγχους και επιθεωρήσεις σύμφωνα με τον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996.

[34] Το κόστος των οποίων ΔΕΝ καλύπτεται από το ποσό αναφοράς.

[35] Περιλαμβάνει μόνιμους και έκτακτους υπαλλήλους για τη RELEX και 5 υπαλλήλους για τις αρμόδιες υπηρεσίες.

[36] Το κόστος των οποίων ΔΕΝ καλύπτεται από το ποσό αναφοράς.

[37] Το κόστος των οποίων περιλαμβάνεται στο ποσό αναφοράς. Τούτο αφορά συμβασιούχους και έκτακτους υπαλλήλους (πρώην γραμμή BA 19.01.04.02).

[38] Για τις περιφερειακές δραστηριότητες συνεργασίας που θα εφαρμοστούν κεντρικά, θα χρειαστούν επιπλέον συμβασιούχοι υπάλληλοι και στην έδρα.

[39] Να γίνει παραπομπή στο νομοθετικό δημοσιονομικό δελτίο που αφορά ειδικά τον (τους) εν λόγω εκτελεστικό (-ούς) οργανισμό (-ούς).